section_heading: Opis
paragraph_text: G36 je automatska puška koja radi na principu posudbe barutnih plinova iz cijevi, koji kroz rupicu blizu usta cijevi ulaze u plinsku komoru odakle se potisak plinova prenosi do nosača zatvarača, omogućujući tako automatizam rada jer se zatvarač vraća u zadnji položaj, što je potrebno za ponovno opaljenje. Ovo oružje koristi samoregulirajući sustav plinskog klipa s kratkim trzajem koji je ublažen oprugom (ne postoji plinski ventil). Na zatvaraču se nalazi izvlakač čahura s oprugom i izbacivač čahura. Čahure se izbacuju kroz otvor na desnoj strani kućišta. Metalni deflektor sprječava čahure da pogode lijevoruke korisnike u lice. Na otvoru za izbacivanje nema poklopca već ga zatvara sam zatvarač kada je u prednjem položaju. Ovo oružje za opaljenje koristi mehanizam s udarnom iglom i okidač s izbornikom režima paljbe i integriranim, ručnim sigurnosnim mehanizmom koji sprječava slučajno opaljenje (ovo je poboljšani mehanizam za okidanje s puške G3). Izbornik režima paljbe je dvoličan, za dešnjake i ljevake, i nalazi se obje strane; režimi su označeni slovima: „S“ – ukočeno, „E“ – pojedinačno i „F“ – rafalno. Na nekim verzijama puške režimi su umjesto slovima označeni piktogramima. U ponudi je također i poluautomatska inačica puške, samo s pojedinačnim režimom vatre.